Bilete de tren prin SMS, pentru călătoriile pe ruta Bucureşti Nord – Aeroport Henri Coandă şi retur
Biletele de tren pentru călătoriile pe ruta Bucureşti Nord – Aeroport Henri Coandă şi retur se pot procura şi prin SMS la numărul 7458, informează CFR Călători.
Potrivit unui comunicat al companiei, remis marţi Agerpres, în funcţie de direcţia pentru care se optează, se va transmite prin SMS la numărul 7458 litera B – pentru un bilet spre staţia Bucureşti Nord sau litera O – pentru un bilet spre staţia Aeroport Henri Coandă.
Tariful unui bilet, în orice direcţie, este de 1,20 euro + TVA, la care se adaugă şi costul SMS-ului trimis la 7458: 0,05 euro + TVA în Orange şi Telekom, gratuit în Vodafone şi Digi.
"Pentru abonaţii de telefonie mobilă, tariful este exprimat în lei şi poate fi găsit pe factura de servicii emisă de operatorii de telefonie mobilă. Pentru cartelele reîncărcabile, valoarea fără TVA a tarifului este scăzută din creditul disponibil", precizează CFR Călători.
Prin transmiterea unui SMS se poate cumpăra titlul de călătorie pentru o singură persoană (bilet întreg). În urma transmiterii SMS-ului, călătorul va primi un mesaj SMS cu un link, la accesarea căruia se va deschide codul QR pentru verificare.
La verificarea titlurilor de călătorie de către personalul feroviar, este obligatorie prezentarea mesajului SMS cu codul QR în vederea verificării titlului de călătorie SMS, a perioadei de valabilitate şi a statusului (valabil sau expirat).
"Recomandăm tuturor pasagerilor ca, înainte de efectuarea călătoriei, să se asigure că au bilet valid corespunzător rangului de tren şi zonei kilometrice pentru evitarea taxării suplimentare în tren conform reglementărilor în vigoare", atenţionează compania.
Pentru călătoria cu trenurile CFR Călători pe relaţii de pe ruta Bucureşti Nord – Aeroport Henri Coandă şi retur, biletele se pot procura astfel: de la casele de bilete din staţiile Bucureşti Nord şi Aeroport Henri Coandă; online, fie direct de pe www.cfrcalatori.ro, fie din aplicaţiile mobile "CFR Călători bilete online" şi "24pay"; automatele de vânzare bilete din staţiile Bucureşti Nord şi Aeroport Henri Coandă; validatoarele contactless din tren ce permit atât validarea titlurilor metropolitane integrate, cât şi plata biletului cu card bancar contactless sau alt dispozitiv înrolat cu cardul bancar contactless (fără a se emite chitanţă, verificarea realizându-se prin apropierea cardului de validator), imediat după urcarea în tren; de la orice casă de bilete cu emitere electronică din staţiile CFR Călători, agenţiile de voiaj CFR Călători; de la personalul de tren, cu condiţia solicitării biletului imediat după urcarea în tren din punctele PO Parc Mogoşoaia şi PO Patinoar unde nu sunt case de bilete/automate de vânzare bilete sau în cazul nefuncţionării validatoarelor contactless.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank